ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ (97/538/ΕΚ)

Άρθρο 1

Η επιτροπή των πρέσβεων, καλούμενη εφεξής «επιτροπή», συνέρχεται σε ημερομηνία που καθορίζεται με κοινή συμφωνία από τα κράτη ΑΚΕ και την Κοινότητα.

Η επιτροπή δύναται, σε επείγουσες περιπτώσεις, να συνέρχεται σε άλλη ημερομηνία μετά από αίτηση είτε των κρατών ΑΚΕ είτε της Κοινότητας. Ο πρόεδρος καθορίζει τη νέα ημερομηνία μετά από διαβούλευση με τα άλλα μέλη της επιτροπής.

Άρθρο 2

Η επιτροπή συνέρχεται στους συνήθεις τόπους των συνόδων του Συμβουλίου της Ευρωπαϊκής Ένωσης ή στην έδρα της γενικής γραμματείας της ομάδας των κρατών ΑΚΕ. Δύναται όμως, με ειδική απόφαση, να συνέλθει σε πόλη κράτους ΑΚΕ.

Άρθρο 3

1. Η προσωρινή ημερήσια διάταξη κάθε συνεδριάσεως καταρτίζεται από τον πρόεδρο. Ανακοινώνεται στα άλλα μέλη της επιτροπής οκτώ τουλάχιστον ημέρες πριν από την ημερομηνία της συνεδριάσεως.

Η προσωρινή ημερήσια διάταξη περιέχει τα σημεία για τα οποία ο πρόεδρος έχει λάβει αίτηση εγγραφής δέκα ημέρες πριν από την ημερομηνία της συνεδριάσεως.

Στην προσωρινή ημερήσια διάταξη, εγγράφονται τα σημεία για τα οποία τα σχετικά έγγραφα έχουν υποβληθεί εγκαίρως στη γραμματεία του συμβουλίου υπουργών, εφεξής αποκαλούμενου «Συμβούλιο», ώστε να αποσταλούν στα μέλη της επιτροπής τουλάχιστον οκτώ ημέρες πριν από την ημερομηνία της συνεδριάσεως.

2. Η ημερήσια διάταξη εγκρίνεται από την επιτροπή στην αρχή κάθε συνεδριάσεως. Σε επείγουσες περιπτώσεις, η επιτροπή δύναται, ύστερα από αίτηση των κρατών ΑΚΕ ή της Κοινότητας, να αποφασίσει την εγγραφή στην ημερήσια διάταξη σημείων για τα οποία δεν έχουν τηρηθεί οι προθεσμίες που καθορίζονται στην παράγραφο 1.

3. Όταν η επιτροπή συνέρχεται κάτω από τις προϋποθέσεις που προβλέπονται στο άρθρο 1 δεύτερο εδάφιο, οι προθεσμίες που ορίζονται στην παράγραφο 1 του παρόντος άρθρου δύνανται να συντμηθούν.

Άρθρο 4

1. Τα μέλη της επιτροπής δύνανται να συνοδεύονται από συμβούλους.

Κωλυόμενο μέλος της επιτροπής δύναται να αντιπροσωπευθεί από τα πρόσωπα που ορίζει. Ο αντιπρόσωπος ασκεί όλα τα δικαιώματα του κωλυόμενου μέλους.

2. Στις συνεδριάσεις της επιτροπής, παρευρίσκεται αντιπρόσωπος της Ευρωπαϊκής Τράπεζας Επενδύσεων, εφεξής αποκαλούμενης «Τράπεζα», όταν υπάρχουν στην ημερήσια διάταξη θέματα που υπάγονται στους τομείς που την αφορούν.

Άρθρο 5

1. Οι αντιπρόσωποι των κρατών μελών που έχουν υπογράψει την τέταρτη σύμβαση ΑΚΕ-ΕΚ, εφεξής αποκαλούμενη «σύμβαση», τα οποία, κατά την ημερομηνία θέσεώς της σε ισχύ, δεν έχουν ολοκληρώσει ακόμα τις διαδικασίες που αναφέρονται στο άρθρο 359 της σύμβασης, δύνανται να συμμετέχουν στις συνεδριάσεις της επιτροπής.

2. Στην περίπτωση αυτή, μπορεί να τους επιτραπεί η συμμετοχή στις συζητήσεις της επιτροπής.

3. Ο παρών κανονισμός, και ιδίως το άρθρο 4 παράγραφος 1, ισχύει επίσης και για τους αντιπροσώπους αυτούς.

Άρθρο 6

1. Εκτός αντίθετης απόφασης, οι συνεδριάσεις της επιτροπής δεν είναι δημόσιες.

2. Με επιφύλαξη άλλων εφαρμοζομένων διατάξεων, οι συσκέψεις της επιτροπής καλύπτονται από το επαγγελματικό απόρρητο, εκτός αν η επιτροπή αποφασίσει άλλως.

Άρθρο 7

Όλες οι ανακοινώσεις που προβλέπονται στον παρόντα εσωτερικό κανονισμό αποστέλλονται με τη φροντίδα της γραμματείας του συμβουλίου, στους αντιπροσώπους των κρατών ΑΚΕ, στη γενική γραμματεία της ομάδας των κρατών ΑΚΕ, στους Μόνιμους Αντιπροσώπους των κρατών μελών, στη Γενική Γραμματεία του Συμβουλίου της Ευρωπαϊκής Ένωσης και στη Γενική Γραμματεία της Επιτροπής.

Οι ανακοινώσεις αυτές αποστέλλονται επίσης στον πρόεδρο της Τράπεζας, στις περιπτώσεις που την αφορούν.

Άρθρο 8

Τηρούνται πρακτικά κάθε συνεδριάσεως, όπου αναφέρονται ιδίως οι αποφάσεις που λαμβάνονται από την επιτροπή.

Τα πρακτικά, αφού εγκριθούν από την επιτροπή, υπογράφονται από τον πρόεδρο της επιτροπής και τους γραμματείς του συμβουλίου και φυλάσσονται στα αρχεία του συμβουλίου. Αντίγραφο των πρακτικών αποστέλλεται στους αποδέκτες που αναφέρονται στο άρθρο 7.

Άρθρο 9

Η προεδρία της επιτροπής ασκείται, για έξι μήνες, εκ περιτροπής, από τα κράτη ΑΚΕ και από την Κοινότητα, υπό τους όρους που προβλέπονται στο άρθρο 347 παράγραφος 1 της σύμβασης.

Άρθρο 10

Η αλληλογραφία που προορίζεται για την επιτροπή απευθύνεται στον πρόεδρό της, στην έδρα της γραμματείας του συμβουλίου.

Άρθρο 11

1. Εκτός αντίθετης απόφασης, η επιτροπή συσκέπτεται βάσει εγγράφων που έχουν συνταχθεί στην αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα.

2. Κάθε μέλος της επιτροπής δύναται να αντιταχθεί στη συζήτηση κειμένου που προτείνεται κατά τη διάρκεια συνεδριάσεως, αν το κείμενο αυτό δεν έχει συνταχθεί σε εκείνη, από τις αναφερόμενες στο πρώτο εδάφιο γλώσσες, που ορίζει.

Άρθρο 12

Οι συσκέψεις της επιτροπής είναι έγκυρες μόνον όταν συμμετέχει το ήμισυ τουλάχιστον των μονίμων αντιπροσώπων των κρατών μελών της Κοινότητας, ένας αντιπρόσωπος της Επιτροπής και το ήμισυ των μελών της επιτροπής των πρέσβεων ΑΚΕ.

Άρθρο 13

Η σύμβαση και ιδίως το άρθρο 338, καθώς και τα άρθρα 7 και 12 έως 15 του εσωτερικού κανονισμού του συμβουλίου υπουργών, εφαρμόζονται στις πράξεις που εκδίδει η επιτροπή.

Άρθρο 14

Η επιτροπή επικουρείται στο έργο της από την επιτροπή βασικών προϊόντων που προβλέπεται από το άρθρο 75 της σύμβασης, την επιτροπή βιομηχανικής συνεργασίας που προβλέπεται από το άρθρο 87 της σύμβασης, την επιτροπή συνεργασίας για τη χρηματοδότηση της ανάπτυξης που προβλέπεται από το άρθρο 325, την επιτροπή τελωνειακής συνεργασίας που προβλέπεται από το άρθρο 30 του πρωτοκόλλου αριθ. 1 το οποίο είναι προσαρτημένο στη σύμβαση και τη μόνιμη μεικτή ομάδα για τις μπανάνες που προβλέπεται από το πρωτόκολλο αριθ. 5 το οποίο είναι προσαρτημένο στη σύμβαση, καθώς και από τις ακόλουθες υποεπιτροπές:

i) υποεπιτροπή συνεργασίας για τη γεωργική και αγροτική ανάπτυξη 7

ii) υποεπιτροπή εμπορικής συνεργασίας 7

iii) υποεπιτροπή σταθεροποίησης των εσόδων από τις εξαγωγές 7

iv) υποεπιτροπή ζάχαρης 7

v) υποεπιτροπή για τα ειδικά προβλήματα των λιγότερο αναπτυγμένων ηπειρωτικών και νησιωτικών χωρών.

Η επιτροπή δύναται, εν ανάγκη, να συνιστά άλλες υποεπιτροπές.

Άρθρο 15

Οι επιτροπές, η ομάδα και οι υποεπιτροπές που αναφέρονται στο άρθρο 14 αποτελούνται από τουλάχιστο πέντε πρέσβεις ΑΚΕ ή από τους αντιπροσώπους τους και, όσον αφορά την Κοινότητα, από έναν τουλάχιστο Μόνιμο Αντιπρόσωπο των κρατών μελών της Κοινότητας ή/και έναν αντιπρόσωπο της Επιτροπής.

Στις συνεδριάσεις αυτών των επιτροπών, αυτής της ομάδας και αυτών των υποεπιτροπών, παρευρίσκεται και ένας αντιπρόσωπος της Τράπεζας, όταν στην ημερήσια διάταξη υπάρχουν θέματα που αφορούν την Τράπεζα.

Άρθρο 16

Με την επιφύλαξη του άρθρου 15, κάθε μέλος της επιτροπής ή ο αντιπρόσωπός του μπορεί να συμμετέχει σε κάθε συνεδρίαση των επιτροπών, της ομάδας και των υποεπιτροπών που αναφέρονται στο άρθρο 14.

Άρθρο 17

1. Οι επιτροπές, η ομάδα και οι υποεπιτροπές που αναφέρονται στο άρθρο 14 τελούν υπό την κοινή προεδρία ενός πρέσβεως, από την πλευρά των κρατών ΑΚΕ, και ενός Μόνιμου Αντιπροσώπου, από την πλευρά της Κοινότητας. Η προεδρία από την πλευρά της Κοινότητας μπορεί να ασκείται από έναν γενικό διευθυντή ή από έναν αναπληρωτή γενικό διευθυντή της Επιτροπής, όταν διορίζεται προσωπικά από την Κοινότητα για να την αντιπροσωπεύσει.

2. Με την επιφύλαξη της παραγράφου 1, κάθε συμπροεδρεύων δύναται, σε έκτακτες περιπτώσεις και με κοινή συμφωνία, να αντιπροσωπευθεί από κάθε άτομο που ορίζει.

Άρθρο 18

Οι επιτροπές, η ομάδα και οι υποεπιτροπές που αναφέρονται στο άρθρο 14 συνέρχονται, μετά από αίτηση ενός από τα δύο μέρη και μετά από διαβουλεύσεις μεταξύ των προέδρων τους, με προειδοποίηση επτά ημερών, εκτός αν πρόκειται για επείγουσα περίπτωση.

Άρθρο 19

Οι επιτροπές, η ομάδα και οι υποεπιτροπές που αναφέρονται στο άρθρο 14, υποβάλλουν στην επιτροπή εκθέσεις σχετικά με τις εργασίες τους.

Άρθρο 20

Τα μέλη των επιτροπών, της ομάδας και των υποεπιτροπών που αναφέρονται στο άρθρο 14, μπορούν να επικουρούνται στο έργο τους από πραγματογνώμονες.

Άρθρο 21

Η επιτροπή τελωνειακής συνεργασίας, η επιτροπή βιομηχανικής συνεργασίας, η μόνιμη μεικτή ομάδα για τις μπανάνες και η υποεπιτροπή για τη γεωργική και αγροτική ανάπτυξη, μπορούν να καταρτίζουν το δικό τους εσωτερικό κανονισμό με τη συμφωνία της επιτροπής.

Άρθρο 22

Τα καθήκοντα της γραμματείας και οι άλλες αναγκαίες εργασίες για τη λειτουργία της επιτροπής, καθώς και των επιτροπών, της ομάδας και των υποεπιτροπών που αναφέρονται στο άρθρο 14 (προετοιμασία των ημερήσιων διατάξεων και διανομή των σχετικών εγγράφων κ.λπ.) εξασφαλίζονται από τη γραμματεία του συμβουλίου.

Άρθρο 23

Η γραμματεία ετοιμάζει, το συντομότερο δυνατό μετά από κάθε συνεδρίαση, τα πρακτικά των συνεδριάσεων των επιτροπών, της ομάδας και των υποεπιτροπών που αναφέρονται στο άρθρο 14.

Αυτά τα πρακτικά αποστέλλονται με τη φροντίδα της γραμματείας του συμβουλίου στους αντιπροσώπους των κρατών ΑΚΕ, στη γενική γραμματεία της ομάδας των κρατών ΑΚΕ, στους Μόνιμους Αντιπροσώπους των κρατών μελών, στη Γενική Γραμματεία του Συμβουλίου της Ευρωπαϊκής Ένωσης και στη Γενική Γραμματεία της Επιτροπής.

Λουξεμβούργο, 24 Απριλίου 1997.

Για το συμβούλιο των υπουργών ΑΚΕ-ΕΚ

Ο Πρόεδρος

RABUKA